IZJAVA O ZANESLJIVOSTI 3. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun (3) Sklada za proračunsko leto, ki se je končalo 31. decembra 2013, ter (b) zakonitost in pravilnost transakcij, povezanih z računovodskimi izkazi Sklada. Odgovornost poslovodstva 4. Poslovodstvo je odgovorno za pripravo in pošteno predstavitev zaključnega računa Sklada ter za zakonitost in pravilnost z izkazi povezanih transakcij (4): (a) naloge poslovodstva v zvezi z zaključnim računom Sklada vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, uporabo računovodskih pravil Sklada, ki jih je sprejel Svet (5), in pripravo okoliščinam primernih računovodskih ocen. Upravni odbor Sklada in direktor Europola odobrita zaključni račun, potem ko ga računovodja Sklada pripravi na podlagi vseh razpoložljivih informacij. Napišeta tudi pojasnilo, priloženo računovodskim izkazom, v katerem med drugim izjavljata, da sta pridobila razumno zagotovilo, da so računovodski izkazi v vseh pomembnih pogledih resničen in pošten prikaz finančnega položaja Sklada; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 5. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (6). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Sklada brez pomembno napačnih navedb in da so z njim povezane transakcije zakonite in pravilne. 6. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih ter pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 7. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti računovodskih izkazov 8. Po mnenju Sodišča letni računovodski izkazi Sklada v vseh pomembnih pogledih pošteno predstavljajo njegov finančni položaj na dan 31. decembra 2013 ter njegov poslovni izid in denarne tokove za tedaj končano leto v skladu z določbami njegove finančne uredbe in računovodskimi pravili, ki jih je sprejel Svet. Mnenje o zakonitosti in pravilnosti z izkazi povezanih transakcij 9. Po mnenju Sodišča so transakcije, povezane z letnimi računovodskimi izkazi za proračunsko leto, ki se je končalo 31. decembra 2013, v vseh pomembnih pogledih zakonite in pravilne. Poudarjena zadeva 10. Sodišče opozarja na opombi 2.6 in 2.7 k letnemu poročilu Sklada za leto 2013. Upravni odbor Sklada je računovodske izkaze pripravil na podlagi načela delujočega podjetja. Vendar se pričakuje, da bo leta 2014 večina še neizplačanih pokojninskih pravic poravnana s prenosom v drug sistem pokojninskega zavarovanja in da po 31. decembru 2014 ne bo več aktivnih udeležencev. Odbor Sklada in upravni odbor Europola sedaj skupaj s Svetom ocenjujeta možnosti za prihodnost Sklada, med katerimi je tudi likvidacija kmalu po 31. decembru 2014.